— Вылучыла б з агульнага шэрагу мерапрыемствы, што прайшлі ў вёсцы Пінкавічы Пінскага раёна, бо гэтая вёска мае непасрэднае дачыненне да біяграфіі нашага класіка. Тут Якуб Колас настаўнічаў, у эпапеі “На ростанях” Пінкавічы выведзены пад імем Выганы. У вёсцы адбылося літаратурнае свята, якое мела розгалас на ўсю вобласць. І, што асабліва важна, тут, у мясцовай школе, пасля капітальнага рамонту аднавіў працу літаратурна-краязнаўчы музей, прысвечаны Якубу Коласу. Музей — не дзяржаўны, ён створаны і дзейнічае праз грамадскую ініцыятыву. Гэта мясцовая славутасць…